Чăваш Республикин вĕренÿ министерстви

ЧР ВМХПВ «Чăваш Республикин вĕренÿ институчĕ» БУ

Чăваш чĕлхипе литератури кафедри

Республикăн пĕрлехи экзаменне 2024 çулта ирттерме хатĕрленесси

Чăваш чĕлхи вĕрентекенсем валли хатĕрленĕ меслетлĕх кăтартăвĕсем

Шупашкар – 2023

Меслетлĕх кăтартăвĕсене тĕп шкулта чăваш чĕлхипе литературине вĕрентекенсем валли хатĕрленĕ. Ĕçĕн тĕп тĕллевĕ – шкул ачисене чӑваш чӗлхипе республикăн пĕрлехи экзаменне хатĕрлеме пулăшасси. Кăтартусенче изложенипе сочинени çырма, тест ыйтăвĕсене хуравлама вĕрентмелли майсемпе мелсене çырса панă, республикӑн 2024 çулта тытмалли пӗрлехи экзаменӗн тĕслĕх вариантĕнче панă ыйтусемпе сочинени темисене тишкернĕ, усă курмалли литература сĕннĕ.

Меслетлĕх кăтартăвĕсене çырнă чух республикӑн пӗрлехи экзаменӗн тĕслĕх вариантне, кодификаторне, спецификацине, тĕрĕслевпе хаклав материалĕсене кашни çул валли хатĕрлесе, республикăн пĕрлехи экзаменне ирттерсе пухнă опытпа усă курнă.

Хатĕрлекенĕ – филологи наукисен кандидачĕ, Чăваш Республикин вĕренÿ институчĕн чăваш чĕлхипе литератури кафедрин доценчĕ А.С. Егорова.

# Содержани

|  |  |
| --- | --- |
| Ум сăмах……………………………………………………………….. | 4 |
| 1. Изложени çырма хатĕрлесси………………………………………. | 5 |
| 2. Тест ыйтăвĕсене хуравлама хатĕрлесси…………………………… | 8 |
| 3. Сочинени çырма хатĕрлесси………………………………………. | 14 |
| Усă курма сĕннĕ литература………………………………………….. | 18 |
| Интернет ресурссем…………………………………………………….  Хушса панисем…………………………………………………………. | 19  20 |
| 1-мĕш хушса пани. Изложение хакламалли критерисем……………. | 20 |
| 2-мĕш хушса пани. 2-мĕш пай хуравĕсем……………………………. | 20 |
| 3-мĕш хушса пани. 9.1-мĕш ĕçе хакламалли критерисем…………… | 21 |
| 4-мĕш хушса пани. 9.2-мĕш ĕçе хакламалли критерисем…………… | 22 |
| 5-мĕш хушса пани. 9.3-мĕш ĕçе хакламалли критерисем…………… | 23 |
| 6-мĕш хушса пани. Тĕрĕс çырма пĕлнине хакламалли критерисем... | 24 |

**Ум сăмах**

Республикăн пĕрлехи экзаменĕ тӗп шкул пӗтерекен ачан чăваш чĕлхипе илнĕ пӗлӗвне пӗтӗмӗшле аттестаци картинче хаклама май парать.

Методика кăтартăвĕсен тĕп тĕллевĕ – шкул ачисене чӑваш чӗлхипе республикăн пĕрлехи экзаменне хатĕрлеме пулăшасси.

2024 ҫулхи тӗрӗслевпе хаклав материалне 2023 ҫулхипе танлаштарсан экзамен тытăмĕ улшăнман. Тĕрĕслевпе хаклав материалĕ, малтанхи пекех, 9 ĕçе пĕрлештерекен 3 пайран тăрать.

1. мĕш пайра итленĕ текста çывăх изложени çырмалла (1-мĕш ĕç). Текста ачасем икӗ хут итлеҫҫӗ. Изложени текстне хуравсен бланкĕ çине çырмалла.
2. мĕш пай кĕскен хуравламалли 7 ĕçрен (2 – 8-мĕш ĕçсем) тăрать. Кĕскен хуравламалли çакăн йышши ĕçсене палăртмалла:

* сăмах (сăмахсем) çырса хуравламаллисем;
* цифра (цифрăсем) çырса хуравламаллисем.

Тест ыйтăвĕсем сăмах, предложени, текст тишкерессипе çыхăннă. Кашни ыйту хыççăн 5-шер вариант хурав панă. Вĕсенчен тĕрĕсси пĕрре е темиçе пулма пултарать. 2–8-мĕш ыйтусен хуравĕсене текстра ятарласа палăртса хăварнă вырăна çырмалла, кайран хуравсен бланкĕ çине куçармалла.

Экзамен ĕçĕн 3-мĕш пайĕнче – сĕннĕ 3 темăран пĕрне суйласа илсе калăпăшĕ енчен пысăках мар ăслав сочиненийĕ хайламалла. Сочинени текстне хуравсен бланкĕ çине çырмалла.

Пĕлетпĕр ĕнтĕ, 2024 ҫула Чăваш Республикинче экологи культурине тата çут çанталăкпа перекетлĕ усă курассине халаллĕç. Экзамента итлемелли тата вуламалли текстсен темисем çут çанталăка сыхлассипе çыхăнĕç.

# Изложени çырма хатĕрлесси

Экзаменӑн 1-мӗш пайӗ – итленӗ текста ҫывӑх изложени çырасси. Изложени çыртарни ачасене тĕрĕс те логика тĕлĕшĕнчен çыхăнуллă шухăшлама, ачасен сăмах йышне ӳстерме, орфографи тата пунктуаци пĕлĕвĕсемпе хăнăхăвĕсене тарăнлатса çирĕплетме пулăшать. Изложени тĕсĕсем (тулли, текста çывах, суйлавлă, кĕске т.ыт.те.) нумай. Вĕсенчен чылайăшĕпе экзамена хатĕрленме усă курма пулать. Изложени çырма тĕрлĕрен хăнăхтару туса вĕрентме пулать. Хатĕрленӳ хăнăхтарăвĕсем шутне текстпа паллашасси, ăна микротемăсем çине пайласси, план тăвасси, сăмахсемпе ĕçлесси кĕрет.

Изложени ҫырма хатӗрленӗ чухне ачасене текстӑн темипе тӗп шухӑшне тӗрӗс тупма хӑнӑхтармалла. Каларăмăр ĕнтĕ, 2024 ҫула Чăваш Республикинче экологи культурине тата çут çанталăкпа перекетлĕ усă курассине пирки экзамента итлемелли текст теми çак пулăмпа çыхăннă.

Текста пирвайхи хут вуланӑ хыҫҫӑн пӗлтерӗшӗ паллӑ мар сӑмахсене ӑнлантармалла, доска ҫине датӑсене, пайӑр ятсене ҫырса памалла. Сӑмахăн пӗлтерӗш уйрӑмлӑхӗ контекстра кӑна уҫӑмланнине асра тытмалла. Ҫавӑнпа контекста тимлӗ тишкерме тивет. Уйрӑмах сӑнарлӑ сӑмахсемпе сӑмах майлашӑвӗсене шута илмелле. Малтанхи хут вуланӑ чухне ачасен текстӑн планӗпе ҫыхӑннӑ сӑмахсемпе сӑмах майлашӑвӗсене ҫырса пыма ирӗк пур.

Иккӗмӗш хут итленӗ май ачасем текст тытӑмне тӗплӗнрех тишкереҫҫӗ, микротемӑсен йӗркине сӑнаҫҫӗ. Час-час тӗл пулакан сӑмахсене, синонимсемпе антонимсене асăрхамалла, вĕсемпе изложени çырнă чух усă курмалла. Вӗсем текстӑн тӗп шухӑшне уҫса пама пулăшӗҫ.

Республикӑн 2024 çулта тытмалли пӗрлехи экзаменӗн тĕслĕх вариантĕнче изложени çырма çак текста илсе панă.

*Ылтăн хĕвел çути мана ирех ыйхăран вăратрĕ. Уçă чÿречерен варкăшса кĕрекен ăшă çил питрен сĕртĕнчĕ. Эпĕ куçа уçрăм, вырăн çинчен хăвăрт тăтăм та тулалла тухрăм.*

*Паян пăхса ытармалла мар илемлĕ кун иккен. Юлташăмпа хамăр ял çывăхĕнчи вăрмана кайса килме шухăшларăмăр та çула тухрăмăр. Çут çанталăк ытамĕнче канлĕ те лăпкă. Çул çинчи вăхăт сисĕнмерĕ – вăрмана çитрĕмĕр. Чăн-чăн юмах тĕнчине çаклантăмăр тейĕн. Кунта тем тĕрлĕ йывăç ÿсет: вĕрене, юман, шĕшкĕ, хыр, ăвăс, хурама, тирек… Сывлăшĕ еплерех уçă, тĕлĕнмелле таса, сипетлĕ! Çуллахи шăрăхра йывăç сулхăнĕнче канма та пулать вăрманта. Кайăксемпе чĕр чунсем валли те хÿтлĕх çителĕклĕ таранах кунта. Куçа илĕртекен илемлĕ чечек мĕн чухлĕ тата! Юлташпа иксĕмĕр вĕçен кайăксен юррисене итлесе килентĕмĕр.*

*Яла кайма пуçтарăнсан сукмак çинче аманнă кайăка асăрхарăмăр. Ăна, паллах, киле илсе кайрăмăр, асаннене кăтартрăмăр. Вăл пĕчĕкскере мĕнле сиплемеллине вĕрентрĕ. Чĕпĕ малтанхи кунсенче нимех те çимерĕ. Икĕ-виçĕ кунтан çăкăр тĕпренчĕкĕшĕн каçăхсах каякан пулчĕ. Кашни кайăк çут çанталăкшăн пысăк пĕлерĕшлĕ пулнине эпĕ ăнланатăп, çавăнпа та çунатлă тусăма утма вĕренсенех хăйĕн килне, вăрмана, кайса ятăм. Телей, ăнăçу сунтăм ăна.*

*(167 сăмах)*

Ку текст тăрăх çакăн пек микротемăсем палăртма пулать.

|  |  |
| --- | --- |
| **Абзац номерĕ** | **Микротема** |
| **1** | Ирхи хĕвел çути ыйхăран вăратсан тăтăм та тулалла тухрăм. |
| **2** | Юлташăмпа вăрмана кайрăм. Унта тем тĕрлĕ йывăç ÿсет. Сывлăш таса. Вĕçен кайăксен юррисене итлесе килентĕмĕр. |
| **3** | Яла кайма пуçтарăнсан аманнă кайăка куртăмăр. Ăна киле илсе килтĕмĕр. Асанне вĕрентнĕ пек сиплерĕмĕр, вăрмана кайса ятăмăр. |

Ҫырса пынӑ тӗрев сăмахĕсем тӑрӑх тулли план хатӗрлеме юрать, мĕншĕн тесен лайӑх йӗркеленӗ тулли план изложени ӗҫне ҫӑмӑллатать, микротемăсене тĕрĕс уйăрма пулăшать. Планра ытлашши ним те пулмалла мар. Абзацран абзаца куҫнӑ чухне ҫӗнӗ микротемӑна пуҫлакан сӑмахсене,

сӑмах майлашӑвӗсемпе предложенисене шута хумалла. Тулли план тума 5 минут уйӑрма пулать. Ун хыҫҫӑн изложени ҫырма пуҫламалла.

План вырӑнне тӗрев конспекчӗ çырма юрать. Ку ĕçе çакăн пек йĕркелесен аван: хута вертикаль йӗрпе ҫурмалла уйӑрмалла. Хут листин пӗр енне текста пӗрремӗш хут вуланӑ вӑхӑтра тӗрев сӑмахӗсем ҫырса пыраҫҫӗ, тепӗр енне – иккӗмӗш хут вуланӑ вӑхӑтра, сиктернӗ сӑмахсемпе предложенисене хушаҫҫӗ, текст авторӗн витӗмлӗ сӑмахӗсемпе сӑмах ҫаврӑнӑшӗсене ҫырса хураҫҫӗ. Йӑнӑшсем пулсан – тӳрлетеҫҫӗ.

Изложени оригиналпа туллин тӳр килмелле, оригиналта ҫуккине хушса ҫырма юрамасть. Асра тытмалла: экзаменра сочинени евĕр изложени мар, текста çывăх изложени çырас пулать. Изложени çырнă чух çуралнă шухăшсемпе шкул ачи сочинени (9.1-мĕш ĕç) хайланă чух усă курма пултарать.

Изложени калӑпӑшӗ 70 сӑмахран кая пулмалла мар. Экзамента изложени çырас йĕрке çапла пулмалла:

1. пӗрремӗш хут итленĕ чухне текстăн тĕп шухăшне ăнланма тăрăшмалла, тĕп сăмахсемпе сăмах ушкăнĕсене çырса пымалла;
2. иккĕмĕш хут итленĕ чух сиктернӗ сӑмахсемпе сăмах ушкăнĕсене тата предложенисене хушса çырмалла;
3. изложение хуравăша (черновика) çырмалла;
4. çырнă текста абзацсем çине пайламалла, абзацсенчи сăмах шутне шутламалла;
5. текстра пĕтĕм сăмах шучĕ 70 сăмахран кая пулсан текста паллă ячĕсем, деепрчастисемпе причастисем хушса пуянлатмалла;
6. текстра йăнăш пуррипе çуккине тĕрĕслемелле те таса бланк çине куçарса çырмалла.

# Тест ыйтăвĕсене хуравлама хатĕрлесси

Экзаменӑн 2-мӗш пайӗнче тест ыйтӑвӗсене хуравламалла. Ку ӗҫӗн тӗллевӗ – вӗренекен вуланӑ текста ӑнланма тата текстран кирлӗ информаци илме пултарнине, чӗлхе пулӑмӗсене тишкерсе классификацилеме пӗлнине тӗрӗслесси.

2-мĕш пай кĕскен хуравламалли 7 ĕçрен (2–8-мĕш ĕçсем) тăрать. Кĕскен хуравламалли ĕçсем шутне сăмах (сăмахсем) тата цифра (цифрăсем) çырса хуравламаллисем кĕреççĕ. Тест ыйтăвĕсем сăмах, предложени, текст тишкерессипе çыхăннă. Кашни ыйту хыççăн 5-шер вариант хурав панă. Вĕсенчен тĕрĕсси пĕрре е темиçе пулма пултарать. 2–8-мĕш ыйтусен хуравĕсене текстра ятарласа палăртса хăварнă вырăна çырмалла, кайран хуравсен 1-мĕш бланкĕ çине куçармалла.

Малалла республикӑн 2024 çулта тытмалли пӗрлехи экзаменӗн тĕслĕх вариантĕнче панă кашни ыйтăва уйрăммăн пăхса тухăпăр.

**Тестӑн пӗрремӗш ыйтӑвӗ (пĕтĕмĕшле 2-мĕш ĕç)** предложенисен тĕп членĕсене (грамматика никĕсне) тупассипе çыхăннă.

Экзамен тытаканăн 5 предложенирен тăракан текста вуласа тухмалла та хуравра предложенисен тĕп членĕсене (грамматика никĕсне) тĕрĕс палăртнă вариантсене кăтартмалла. Предложенисене тишкернĕ чухне çаксене асра тытмалла:

1. предложенин тĕп членĕсене (грамматика никĕсне) палăртма сказуемăйран пуçламалла;
2. сказуемăй чăваш чĕлхинче ытларах чухне предложени вĕçĕнче тăрать;
3. сказуемăй ытларах чухне глаголтан, япала ятĕнчен, паллă ятĕнчен пулать;
4. глаголăн сăпатлă формисем предложенире яланах сказуемăй пулаççĕ;
5. подлежащи хăй пĕлтерĕшлĕ пур пуплев пайĕнчен те пулма пултарать;
6. тĕп падежри 1-мĕшпе 2-мĕш сăпат местоименийĕсем предложенире яланах подлежащи е сказуемăй пулаççĕ.

|  |
| --- |
| **Тĕслĕх**. Текста тĕплĕ, васкамасăр вуласа тухăр.  *(1)Халĕ эпир çулталăкăн кирек хăш вăхăтĕнче те, кирек мĕнле уявра та пĕр пек юрăсемех юрлатпăр. (2)Ĕлĕк вара урăхла пулнă. (3)Ун чухнехи чăваш юррисем тĕрлĕ йăла-йĕркепе, уявпа çыхăннă. (4)Юрăсене ăçта, хăçан тата мĕн тĕллевпе юрланине кура темиçе ушкăна уйăрма пулать. (5)Чăвашсем нумай чухне темиçе сасăпа юрланă.*  Предложенисен грамматика никĕсне тĕрĕс палăртнă вариантсене кăтартăр.  1) *эпир юрлатпăр* (1-мĕш предложени);  2) *урăхла пулнă* (2-мĕш предложени);  3) *юррисем çыхăннă* (3-мĕш предложени);  4) *ушкăна уйăрма пулать* (4-мĕш предложени);  5) *нумай юрланă* (5-мĕш предложени). |

Чи малтанах текстпа паллашатпăр, кашни предложенин тĕп членĕсене

тупатпăр: *эпир юрлатпăр* (1-мĕш предложени); *пулнă* (2-мĕш предложени); *юррисем çыхăннă* (3-мĕш предложени); *уйăрма пулать* (4-мĕш предложени); *чăвашсем юрланă* (5-мĕш предложени).

Предложенисен хамăр палăртнă тĕп членĕсене хураврисемпе танлаштарса тухатпăр та 1-мĕшпе 3-мĕш хуравсем тĕрĕссине ăнланатпăр, *1, 3* цифрăсене хуравра çыратпăр. 2-мĕш вариантри *урăхла* сăмах ĕç паллине пĕлтерет, çавăнпа вăл подлежащи пулаймасть, обстоятельство пулать. 4- мĕш вариантри *ушкăна* сăмах ĕç объектне пĕлтерет, дополнени пулать. 5-мĕш вариантри *нумай* сăмах ĕç шутне пĕлтерет, предложенире обстоятельство пулать.

**Тестӑн иккĕмӗш ыйтӑвӗ (пĕтĕмĕшле 3-мĕш ĕç)** пунктуаци тишкерĕвĕпе çыхăннă. Ку ĕçре предложенири хăш-пĕр сăмахсем хыççăн цифрăсем лартса тухнă. Ачасен чарăну палли лартмалли вырăнсене кăтартакан цифрăсене суйласа илсе хуравра çырмалла.

|  |
| --- |
| **Тĕслĕх.** Чарăну палли лартмалли вырăнсене кăтартакан цифрăсене çырăр.  *Кайăк кăвакалсем (1) хурсем (2) тата ытти сунар кайăкĕсем (3) кăнтăралла вĕçсе кайнă май (4) пирĕн çырмасенче (5) шурлăхсемпе (6) кÿлĕсенче (7) уй-хирпе вăрмансенче (8) ларса канма питĕ юратаççĕ.* |

Предложение тишкеретпĕр те унта пĕр йышши членсен темиçе ярăмĕ пуррине асăрхатпăр. Пĕрремĕш ярăмра *кăвакалсем, хурсем* членсем пĕр-пĕринпе союзсăр çыхăннине, çавăнпа вĕсем хушшине запятой лартмаллине шута илетпĕр те хуравра *1* цифра çыратпăр. Пĕр йышши членсем *тата* союзпа çыхăнсан вĕсене пĕр-пĕринчен запятой лартса уйăрмалла мар, çавăнпа хуравра *2* цифрăна çырмастпăр. Пĕр йышши членсен иккĕмĕш ярăмĕнче пĕр йышши членсем союзсăр та, *-пе* пĕрлелĕх падежĕпе те çыхăннине куратпăр. Пĕр йышши членсем союзсăр çыхăннă прики *5, 7* цифрăсем вырăнне запятой лартмалла, хуравра та асăннă цифрăсене çырмалла. Пĕр йышши членсем пĕр-пĕринпе *-пе* пĕрлелĕх падежĕн аффиксĕпе çыхăннă пирки *6* цифра вырăнне запятой лартмалла мар, хуравра та ку цифрăна çырмалла мар. Хуравра *4, 8* цифрăсене те кăтартмастпăр, мĕншĕн тесен вĕсем тăракан вырăнсене чарăну палли лартма сăлтав çук.

**Тестӑн виççĕмӗш ыйтӑвӗ (пĕтĕмĕшле 4-мĕш ĕç)** синтаксис тишкерĕвĕпе çыхăннă: сăмах майлашăвĕн тĕп пайне (компонентне) çырмалла. Чăваш чĕлхинче сăмах майлашăвĕн тĕп компоненчĕ яланах пăхăнаканни хыççăн тăрать. Вăл пĕр сăмахлă та, темиçе сăмахлă та пулма пултарать. Икĕ пай хушшинчи пулăшу сăмахĕсем пăхăнакан пай тытăмне кĕреççĕ.

**Тĕслĕх**. *Пирĕн çурт умĕнче ÿсекен йăмран симĕс çулçисем* сăмах майлашăвĕн тĕп компонентне çырăр.

*Пирĕн çурт умĕнче ÿсекен йăмран симĕс çулçисем* сăмах майлашăвĕн тĕп компоненчĕ – *симĕс çулçисем.*

# Тестӑн тăваттăмӗш ыйтӑвӗ (пĕтĕмĕшле 5-мĕш ĕç) орфографи

тишкерĕвĕпе çыхăннă. Экзамен тытакан тĕрĕс çырма пĕлни çителĕксĕр, унăн орфографи тĕлĕшĕнчен сăмаха мĕншĕн çапла çырнине те ăнлантарма пĕлмелле. 5-мĕш ĕçе тĕрĕс тăвас тесен шкул ачисен çак правилăсем çине уйрăмах пысăк тимлĕх уйăрмалла:

1. хупă сасăсен хытăлăхĕпе çемçелĕхне, вăрăмлăхĕпе кĕскелĕхне, янаравлăхĕпе янăравсăрлăхне çырура палăртасси;
2. пĕрле, дефиспа е уйрăм çырасси;
3. пайăр ятсене çырасси.

|  |
| --- |
| **Тĕслĕх**. Паллă тунă сăмахсене мĕнле çырнине тĕрĕс ăнлантарнă хурав варианчĕсен номерĕсене çырăр.   1. ***ан шавла*** – *ан* татăка глаголтан уйрăм çырмалла;   2) ***хир-хир*** – мăшăр сăмахсене дефиспа çырмалла;  3) ***Чăваш патшалăх университечĕ***– вĕренÿ заведенийĕсен ятĕнче малтанхи сăмахне çеç пысăк сас паллинчен пуçласа çырмалла;  4) ***вĕренчĕ-ши*** *–* ши междометие яланах дефиспа çырмалла;  5) ***супăньпе*** – сăмах вĕçĕнчи çемçелĕх паллине уçă сасăпа пуçланакан пур аффикс умĕнче те çырмалла. |

Хуравăн 1-мĕш вариантне тĕрĕс ăнлантарнă: *ан* татăка глаголтан уйрăм çырмалла. Хуравăн 2-мĕш вариантне тĕрĕс ăнлантарман: *хир-хир* мăшăр сăмах мар, икĕ хут калакан сăмах пулать. 3-мĕш вариантра вĕренÿ заведенийĕсен ятне мĕнле çырмаллине тĕрĕс ăнлантарнă: организацисемпе учрежденисен ячĕсенче малтанхи сăмахне çеç пысăк сас паллинчен пуçласа çырмалла. Хуравăн 4-мĕш вариантне тĕрĕс ăнлантарман: *-ши* междомети мар, ыйту татăкĕ. 5- мĕш вариантра ăнлантарни те йăнăш: çемçелĕх паллипе пĕтекен *супăнь* сăмах çумне хушăнакан *-пе* аффикс хупă сасăпа пуçланать.

**6–8-мĕш ĕçсем** пурте пĕр текстпа çыхăннă. 3-мĕш пайри сочиненисенче те çак текстран илнĕ аргументсемпе усă курмалла. Çавăнпа текста уйрăмах тимлĕ вуламалла.

|  |
| --- |
| (1)Хĕвел, сывлăш, шыв тата çĕр – этемлĕх сăпки. (2)Этемпе çут çанталăк ĕмĕрсем хушши килĕшÿре пурăннă. (3)Мăн асаттесемпе асаннесем çакна питĕ лайăх ăнланнă. (4)Этем çут çанталăкран вăй-хăват илет, çавăнпа чăвашсем ăна пуç çапсах хисепленĕ. (5)«Эпир çĕртен пулнă, çĕрех пулатпăр», – теççĕ халĕ те.  (6)Юлашки вăхăтра этемлĕхе экологин çивĕч ыйтăвĕсем канăç памаççĕ. (7)Хими им-çамĕпе çĕре-шыва варалани, фабрика-заводсен тĕтĕмĕ атмосферăна сиенлени тата çĕр эрозийĕ пирки пурте пĕлетпĕр. (8)Шел пулин те, çăл куçсемпе юхан шывсем типсе пыраççĕ, вăрмансене касса пĕтереççĕ, тулăхлă тăпра сийĕ арканать, чĕр чунсемпе кайăк-кĕшĕк йышĕ чакать.  (9)Пирĕн кашнин тăван çут çанталăка куç шăрçи пек юратса, упраса пурăнмалла. (10)Çут çанталăкра пурте чĕрĕ, пурте хаклă. (11)Пулла – таса шыв, вĕçен кайăка – сывлăш, чĕр чуна – улăх-çаран, вăрман кирлĕ. (12)Апла пулсан, юхан шывсене, кÿлĕ-пĕвене, вăрмансене, улăх-çарана таса тытмалла. (13)Тăван çĕрĕн илемне, тасалăхне сыхласси кашни çыннăн чун тĕпĕнче анчах мар, ĕçĕнче те пулмалла. (14)Çут ҫанталӑка упрасси – кашни ҫын тивӗҫӗ.*(Александр Петров çырни тăрăх.)* |

**Тестӑн пиллĕкмӗш ыйтӑвӗ (пĕтĕмĕшле 6-мĕш ĕç)** текстăн содержанине тишкерессипе çыхăннă. Ачасен текста тимлĕ вуламалла та хурав варианчĕсенчен текст содержанине хирĕçлеменнисене суйласа илмелле. Йăнăшсем ытларах факт тĕлĕшĕнчен (пайăр ятсене, ĕç вăхăчĕпе вырăнне, япала е ĕç шутне т.ыт.те йăнăш палăртни) тÿр килменнипе пулма пултараççĕ.

|  |
| --- |
| **Тĕслĕх**. Текст содержанийĕпе хăш предложенисем тӱр килеççĕ?  1) Хĕвел, сывлăш, шыв тата юр – этемлĕх сăпки.  2) Мăн асаттесемпе аннесем çакна питĕ лайăх ăнланнă.  3) Этем çут çанталăкран вăй-хăват илет, çавăнпа чăвашсем ăна пуç çапсах хисепленĕ.  4) Пирĕн кашнин тăвансене куç шăрçи пек юратса, упраса пурăнмалла.  5) Тăван çĕрĕн илемне, тасалăхне сыхласси кашни çыннăн чун тĕпĕнче анчах мар, ĕçĕнче те пулмалла. |

1-мĕш предложение вуласа 1-мĕш вариант йăнăш пулнине асăрхатпăр: текстра *çĕр* сăмах тĕл пулать, хуравра вара – *юр*. 3-мĕш предложенире мăн асаттесемпе асаннесем питĕ лайăх ăнланнă тесе палăртать автор, çавăнпа 2-мĕш вариант хуравĕ тĕрĕс мар. 4-мĕш предложени 3-мĕш хурав тĕрĕссине кăтартать. 9-мĕш предложение вуласа эпир 4-мĕш хурав та тĕрĕс маррине сисетпĕр. 13-мĕш предложенипе паллашса 5-мĕш вариант тĕрĕссине пĕлетпĕр.

**Тестӑн улттăмӗш ыйтӑвӗ (пĕтĕмĕшле 7-мĕш ĕç)** текстра илемлĕх мелĕсене тупассипе çыхăннă. Экзамен ĕçĕнче чĕлхене илемлетекен мелсенчен эпитет, танлаштару, метафора, метоними, сăпатлантару пулма пултарать.

|  |
| --- |
| **Тĕслĕх.** Танлаштаруллă предложени(сен) номерне кăтартăр.  (1) Хĕвел, сывлăш, шыв тата çĕр – этемлĕх сăпки.  (2) Этемпе çут çанталăк ĕмĕрсем хушши килĕшÿре пурăннă.  (3) Пирĕн кашнин тăван çут çанталăка куç шăрçи пек юратса, упраса пурăнмалла.  (4) Çут çанталăкра пурте чĕрĕ, пурте хаклă.  (5) Тăван çĕрĕн илемне, тасалăхне упрасси кашни çыннăн чун тĕпĕнче анчах мар, ĕçĕнче те пулмалла |

Танлаштару тесе лайăхах пĕлмен япалана е унăн пĕр-пĕр паллине

лайăхрах пĕлекен тепĕр япалапа е унăн паллипе танлаштарса кăтартнине калаççĕ. Танлаштарăвăн грамматика мелĕсем:

* 1. *пек, евĕр, евĕрлĕ, майлă, йышши, манерлă* т.ыт. сăмахсем (*хурăн пек яштака, хуçа евĕр тыткала* т.ыт.те);
  2. ят сăмахсен туху падежĕнчи формипе танлаштару форминчи паллă ячĕн пĕрлешĕвĕ (*Канашран пысăкрах хула, тилĕрен чеерех çын* т. ыт.те).

*Пирĕн кашнин тăван çут çанталăка куç шăрçи пек юратса, упраса пурăнмалла* предложенире *куç шăрши пек* сăмахсем танлаштару пулаççĕ. Ытти предложенисенче танлаштару çук.

**Тестӑн çиччĕмӗш ыйтӑвӗ (пĕтĕмĕшле 8-мĕш ĕç)** лексикӑпа (антоним е синоним тупассипе) ҫыхӑннӑ.

**Тĕслĕх.** *Сыхласси* сăмахăн (13-мĕш предложени) синонимне текстра тупса çырăр

Синонимсем тесе пр ăнлавах пĕлтерекен, анчах тĕрлĕрен илтĕнекен

сăмахсене калаççĕ. *Сыхласси* сăмахăн синонимĕ – *упрасси,* вăл 14-мĕш предложенире тĕл пулать.

Ачасене тест ыйтăвĕсене хуравлама вĕрентме 8, 9-мĕш классем валли хатĕрленĕ вĕренÿ кĕнекисенчи текстсемпе те усă курма пулать. Вăл е ку текста вуланă хыççăн ыйтусемпе ĕçлеттермелле, ыйтăвĕсене вара маларах кăтартнă пек йĕркелемелле.

# Ӑслав сочиненийӗ çырма хатĕрлесси

Экзаменӑн 3-мӗш пайӗ вӑл – калӑпӑшӗпе пысӑк мар ӑслав сочиненийӗ ҫырасси. Хаклав виҫи тӑрӑх, ачасен сочиненийӗсенче сахалтан та 70 сӑмах пулмалла.

Хакланӑ чухне сочинение нумай енчен пӑхаҫҫӗ: ача итленĕ тата вуланӑ текстсенчен аргумент илме пултарни; автор шухӑшне е хӑй шухӑшне логика енчен ҫыхӑнуллӑ ҫырса ӗнентерме пултарни. Ку рете сочинение орфографи, пунктуаци, пуплев, грамматика тата факт енчен мӗнле ҫырни те кĕрет.

Сочинени шухӑш пӗрлӗхӗ пуррипе, пайсен ҫыхӑнулӑхӗпе тата уҫӑмлӑхӗпе палӑрса тӑмалла. Шухӑш пӗрлӗхӗ шухӑша ҫыхӑнуллӑ аталантарса ӗнентерме, пӗтӗмлетӳ тума пӗлнинче те сисӗнет. Сочинени авторӗ тема пирки хӑй мӗн шухӑшлани яр уҫҫӑн курӑнмалла.

2024 çулта тытмалли республикӑн пӗрлехи экзаменӗн тĕслĕх вариантĕнче Александр Петров çырнă текст сыпăкне кĕртсе панă.

1. *Хĕвел, сывлăш, шыв тата çĕр – этемлĕх сăпки. (2)Этемпе çут çанталăк ĕмĕрсем хушши килĕшÿре пурăннă. (3)Мăн асаттесемпе асаннесем çакна питĕ лайăх ăнланнă. (4)Этем çут çанталăкран вăй-хăват илет, çавăнпа чăвашсем ăна пуç çапсах хисепленĕ. (5)«Эпир çĕртен пулнă, çĕрех пулатпăр», – теççĕ халĕ те.*
2. *(6)Юлашки вăхăтра этемлĕхе экологин çивĕч ыйтăвĕсем канăç памаççĕ. (7)Хими им-çамĕпе çĕре-шыва варалани, фабрика-заводсен тĕтĕмĕ атмосферăна сиенлени тата çĕр эрозийĕ пирки пурте пĕлетпĕр. (8)Шел пулин те, çăл куçсемпе юхан шывсем типсе пыраççĕ, вăрмансене касса пĕтереççĕ, тулăхлă тăпра сийĕ арканать, чĕр чунсемпе кайăк-кĕшĕк йышĕ чакать.*
3. *Пирĕн кашнин тăван çут çанталăка куç шăрçи пек юратса, упраса пурăнмалла. (10)Çут çанталăкра пурте чĕрĕ, пурте хаклă. (11)Пулла – таса шыв, вĕçен кайăка – сывлăш, чĕр чуна – улăх-çаран, вăрман кирлĕ. (12)Апла пулсан, юхан шывсене, кÿлĕ-пĕвене, вăрмансене, улăх-çарана таса тытмалла. (13)Тăван çĕрĕн илемне, тасалăхне сыхласси кашни çыннăн чун тĕпĕнче анчах мар, ĕçĕнче те пулмалла. (14)Çут ҫанталӑка упрасси – кашни ҫын тивӗҫӗ.*

Сочинени пуçламăшĕнче тезис пулмалла. Тезис – хускатнă ыйту çине хурав калăплани; хушнă ĕçре панă сăмаха ăнлантарни, уçса пани; ăславра ĕнентермелли шухăш.

Тезиса çырас умĕн ĕçе (задание) тепӗр хут вуласа тухмалла. Ăнланас пулать: вуланă текстра палăртнă мĕнле шухăша уçса памалла е мӗнле сӑмах пирки ӑслав ҫырмалла? Çав сӑмаха текстра тупмалла. Контекст мӗнлереххине сӑнамалла, çав сӑмах текстра мӗнле пӗлтерӗшлине ăнланмалла.

Тезис çырма кластерсемпе ĕçлени пулăшать, сăмахран, «Вĕрентекен» темăпа кластерсем тутарма пулать.

Тӗп пайӗнче сочинени пуҫламӑшӗнче хускатнӑ шухӑша малалла аталантарса пымалла. Сочиненин тӗп пайӗнче акӑ мӗн-мӗн пулмалла:

1. хускатнӑ ыйту ҫинчен текст авторӗ мӗн шухӑшланине (позицине) палӑртни;
2. каланӑ шухӑшсене ӑнлантарни (комментари пани);
3. харпӑр хӑй шухӑшне вуланă тата итленĕ текстсенчи, пурнӑҫри, обществӑри тата илемлӗ литературӑри (сочинени темине кура) тӗслӗхсем ҫине таянса палӑртни, тепĕр майлă каласан, аргументсемпе ĕнентерни.

Сочиненин тĕп пайĕнче шухăша аргументсемпе ĕнентермелле. Аргумент

– тезиса ĕнентерме пулăшакан ĕçсемпе пулăмсем, фактсем, тĕслĕхсем, ăнлантарнисем т. ыт. те. Аргументсене экзаменра итленĕ тата вуланă текстсенчен илме юрать. Хăвăр курни-илтни, унччен вулани çине таянма та май пур.

Аргументсене ӑҫтан илесси 9.1*–*9.3 темӑсенчен хӑшне суйласа илнинчен килет. Малалла тĕслĕх вариантра панă темăсене пăхса тухăпăр.

**«**Этем çут çанталăкран вăй-хăват илет**»** темăпа (9.1-мĕш тема) шухăша икĕ тĕслĕхпе (аргументпа) ĕнентермелле: пӗр тĕслĕхне итленӗ текстран, теприне вуланӑ текстран илмелле.

**«**Ç**ут ҫанталӑка упрасси – кашни ҫын тивӗҫӗ»** темăпа (9.2-мĕш тема) шухăша вуланӑ текстри икĕ тĕслĕхпе (аргументпа) ĕнентермелле.

**«Мĕн вăл çут çанталăк?»** темăпа (9.3-мĕш тема) шухăша икӗ тӗслӗхпе ĕнентермелле: пӗр тĕслехне вуланӑ текстран, теприне пурнӑҫӑр опытӗнчен илмелле.

Енчен те эсир экзаменра итленĕ тата вуланă текстсене ним улăштармасăр çырса илетĕр пулсан – ĕçĕре 0 балл лартса хаклаççĕ.

Аса илтеретпĕр, ăслав сочиненийӗ ҫырнӑ чух шкул ачин текст авторӗсен позицине йышӑнса е хӑй шухӑшне хӳтӗлесе уҫӑмлӑн кӑтартмалла (автор позицийӗпе тӳр килмест пулсан та). Сирӗн сочинени темипе тӗп шухӑшӗ, композици ҫыхӑнулӑхӗпе тӗрӗслӗхӗ, сӑмах пуянлӑхӗпе палӑртулӑхӗ пуррипе палӑрса тӑмалла. Шухӑша тӗрӗс те ӑнланмалла уҫса памашкӑн йышлӑ лексикӑпа, тӗрлӗ грамматика хатӗрӗпе усӑ курма манмалла мар.

Сочинени çырма хатĕрленн ĕ чух ваттисен сăмахĕсемпе ĕçлени пысăк вырăн йышăнать. Ваттисен сăмахĕсене ачасене хăйсене шыраттарма, ваттисен сăмахĕсен пуçламăшне парса вĕçлеттерме юрать:

*Çут çанталăка упра, телейлĕ пулăн.*

*Вăрман пек пуянни çук, уй пек асли çук.*

*Вăрман вăл – çут тĕнче.*

*Йывăçа лартма часах та, уссине курма часах мар.*

*Çут çанталăк çути пурне те çитет.*

*Çут çанталăка упрасси – кашни çын тивĕçĕ.*

*Çут çанталăк – пирĕн кил, ăна упра тата сыхла.*

*Шыв пулмасан пурнăç çук.*

*Шыва, сывлăша, тăпрана ан варала.*

*Пусса ан сур, хăвнах шывне ĕçме тÿр килĕ.*

*Пĕр йывăç касрăн пулсан – вуннă ларт.*

*Ӳсен-тăрана ан пĕтер, чĕр чунсене ан вĕлер.*

Ҫапла вара, ăслав сочиненийĕ çырнă чухне чи кирли сочинени темине тĕрĕс ăнланни, ăна уçса памалли мелсене суйласа илме пĕлни. Çакна тума вара ăслав сочиненийĕн тытăмне çирĕп пĕлни, тезис калăпламалли, аргументсем илсе памалли ăслайсемпе усă курма пĕлни кирлĕ. Сочинени ĕçĕ виçĕ пайран тăнине асра тытса яланах шухăша пĕтĕмлетсе хăвармалла. Пĕтĕм ĕç сĕннĕ темăпа çине-çине çыхăнса пымалла.

Тăван литература урокĕсенче чăваш çыравçисем хăйсен хайлавĕсенче çут çанталăкшăн пăшăрханнине, ăна упрама, ун пуянлăхне сыхлама чĕннине асăрхама вĕрентмелле. 9.3-мĕш темăпа ăслав хайлама вĕрентме çут çанталăка сыхласси çинчен çырнă писательсемпе поэтсен произведенийĕсене (М. Кипекĕн «Кайăк тусĕ», А. Емельяновăн «Çырма Куçми», Çемен Элкерĕн «Ешĕл хунав», Ухсай Яккăвĕн «Карлав аври касмашкăн кайрăм» т. ы. те) тишкермелле, ачасене вĕсенчен аргуметсем илме хăнăхтармалла.

Урок тулашĕнчи занятисенче те çут çанталăка упрас темăпа тĕрлĕ ĕç тутарма, проектсем çыртарма, «Çут çанталăка упрар!»  хаçат кăларттарма, буклетсем хатĕрлеттерме пулать.

Экзамена хатĕрленме «Чăваш чĕлхи. Республикăн пĕрлехи экзаменĕ» вĕренÿпе меслетлĕх кĕнеки пысăк пулăшу пама пултарать. Кӗнекере 9-мӗш класс пĕтерекенсене чӑваш чӗлхипе республикăн пĕрлехи экзаменне хатĕрлеме тӗрлӗ материал пур: изложенипе сочинени çырма, тест ыйтăвĕсене хуравлама вĕрентмелли кăтартусем, малтан пулнă экзаменсен тĕрĕслев ĕçĕсем, экзамена хатĕрленмелли материал, сочинени тĕслĕхĕсем, хаклав критерийĕсем. Таблица формипе хуравсем кĕртнĕ, хатĕрленмелли литература сĕннĕ. Кĕнекепе ачасем экзамена хăйсем тĕллĕн те хатĕрленме пултараççĕ.

# УСĂ КУРМА СĔННĔ ЛИТЕРАТУРА

1. Андреев И.А. Чӑваш чӗлхи: Чӑваш шкулӗн 10–11-мӗш класӗсем валли / И.А. Андреев. – Шупашкар: Чӑваш кӗн. изд-ви, 2003. – 175 с.
2. Виноградов Ю.М. Чӑваш орфографине шкулта вӗрентесси: Чӑваш чӗлхи вӗрентекенсем валли / Ю.М. Виноградов. – Шупашкар: Чӑваш кӗн. изд-ви, 2007. – С. 83–106.
3. Виноградов Ю.М. Хӑнӑхтару пуххи: 8 – 9 классем валли / Ю.М. Виноградов. – Шупашкар: Чӑваш Республикин вӗренӳ институчӗн издательстви, 2008. – 163 с.
4. Горшков А.Е. Сӑмах пултӑр уҫӑмлӑ, шухӑш пултӑр витӗмлӗ / А.Е. Горшков. – Шупашкар: Чӑваш кӗн. изд-ви, 1981. – 127 с.
5. Егорова А.С. Единый республиканский экзамен по чувашскому языку: опыт, проблемы, перспективы / А.С. Егорова // Актуальные вопросы исследования и преподавания родных языков и литератур: материалы Междунар. науч.-практ. конф. (Чебоксары, 16 нояб. 2019 г.) / редкол.: Ж.В. Мурзина и др. – Чебоксары: ИД «Среда», 2019. – С. 204-206.
6. Егорова А.С. Республикăн пĕрлехи экзаменĕ – вĕрентекенсен професси ăсталăхне тата вĕренекенсен мотивацине ÿстермелли мелсенчен пĕри. / Халăх шкулĕ. – 2020. – № 6. – С. 7-8.
7. Егорова А.С. Чăваш чĕлхи. Республикăн пĕрлехи экзаменĕ / А.С. Егорова. – Шупашкар, 2020. – 138 с.
8. Орфографипе пунктуаци: тӗрӗс ҫырмалли правилӑсем // Ю.М. Виноградов, Г.М. Виноградова Орфографи словарӗ. Тӗрӗс ҫырмалли правилӑсем. – Шупашкар: Чӑваш Республикин вӗренӳ институчӗн редакципе изд-во пайӗ, 2002. – С. 256–289.
9. Шкул ачисен пӗлӗвӗпе хӑнӑхӑвӗсене хакласси: Чӑваш шкулӗн 5–11 класӗсенче чӑваш чӗлхипе литература вӗрентекенсем валли / Чӑваш Республикин Вӗренӳ министерстви; Ю.М. Виноградов, Л.Г. Петрова, Е.А. Майков хатӗрленӗ. – Шупашкар: Чӑваш Республикин Вӗренӳ институчӗн редакципе издательство пайӗ, 2004. – 30 с.

# ИНТЕРНЕТ РЕСУРСЕМ

1. Демонстрационный вариант контрольных измерительных материалов для проведения в 2024 году единого республиканского экзамена по чувашскому языку (ГИА – 9) // [Электронный ресурс] / Режим доступа: <https://fs02.rchuv.ru/rchuv23/chrio/activities/2023/e35ba6fc-4b29-4ad1-b4e3-1da2ab982f43/ere-2024-9-demo.pdf>
2. Кодификатор элементов содержания и требований к уровню подготовки обучающихся для проведения в 2024 году единого республиканского экзамена по чувашскому языку (ГИА – 9) // [Электронный ресурс] / Режим доступа:https://fs02.rchuv.ru/rchuv23/chrio/activities/2023/e35ba6fc-4b29-4ad1-b4e3-1da2ab982f43/kodifikator-ere-9-klass-2024.pdf
3. Спецификация контрольных измерительных материалов для проведения в 2024 году единого республиканского экзамена по чувашскому языку (ГИА – 9) // [Электронный ресурс] / Режим доступа: <https://fs02.rchuv.ru/rchuv23/chrio/activities/2023/e35ba6fc-4b29-4ad1-b4e3-1da2ab982f43/specifikaciya-ere-9-klass-2024.pdf>
4. Изложени аудиофайлĕ: <https://fs02.rchuv.ru/rchuv23/chrio/activities/2023/e35ba6fc-4b29-4ad1-b4e3-1da2ab982f43/audiofajl-izlozheniya-9-klass.mp3>
5. 9-мĕш класс пĕтерекенсене тĕрĕс çырăва, пуплеве хăнăхтарасси / [Электронный ресурс] / Режим доступа: <https://fs02.rchuv.ru/rchuv23/chrio/activities/2023/e35ba6fc-4b29-4ad1-b4e3-1da2ab982f43/uchimsya-pisatj-praviljno.pdf>
6. 2024 çулта 9 класс пĕтерекенсене чăваш чĕлхипе патшалăх шайĕнче тытмалли тĕп экзамента изложени çырма хатĕрлесси // [Электронный ресурс]

/ Режим доступа: <https://fs02.rchuv.ru/rchuv23/chrio/activities/2023/e35ba6fc-4b29-4ad1-b4e3-1da2ab982f43/izlozhenie.pdf>

1. 2024 çулта 9 класс пĕтерекенсене чăваш чĕлхипе патшалăх шайĕнче тытмалли тĕп экзамента сочинени çырма хатĕрлесси // [Электронный ресурс]

/ Режим доступа: <https://fs02.rchuv.ru/rchuv23/chrio/activities/2023/e35ba6fc-4b29-4ad1-b4e3-1da2ab982f43/sochinenie.pdf>

1. 2024 çулта 9 класс пĕтерекенсене чăваш чĕлхипе патшалăх шайĕнче тытмалли тĕп экзамента тест ыйтăвĕсене хуравлама хатĕрлесси // [Электронный ресурс] / Режим доступа: <https://fs02.rchuv.ru/rchuv23/chrio/activities/2023/e35ba6fc-4b29-4ad1-b4e3-1da2ab982f43/test.pdf>

# иХушса панисем

**Изложение хакламалли критерисем**

1. *мĕш хушса пани*

|  |  |  |
| --- | --- | --- |
| **И1** | **Изложенире оригинал текстăн содержанийĕ палăрни** | |
| **Текст содержанийĕ пĕртте пăсăлман, 1-мĕш таблицăра палăртнă**  **пур микротемăна та уçса панă** | 2 |
| Текстăн тĕп содержанине уçса панă, анчах пр микротемăна сиктерсе  хăварнă е хушса панă. | 1 |
| Текстăн тĕп содержанине уçса панă, анчах пр микротемăран  ытларах сиктерсе хăварнă е хушса панă. | 0 |
| **И2** | **Оригинал текстăн содержанине уçса панă чухнехи шухăш туллилĕхĕ, пуплев çыхăнулăхĕ** | |
| Ĕçре шухăш туллилĕхĕ, пуплев çыхăнулăхĕ палăрать, логика  йăнăшĕсем çук; текста абзацсене пайланă чухне йăнăшсем çук. | 2 |
| Ĕçре шухăш туллилĕхĕ, пуплев çыхăнулăхĕ палăрать, анчах логика  йăнăшĕ 1 пур, тата/е абзацсем тунă чух 1 йăнăш кайнă. | 1 |
| Ĕçре шухăш çыхăнулăхĕ палăрать, анчах логика йăнăшĕ 1-рен ытла  тунă, тата/е абзацсем тунă чух 2 йăнăш кайнă. | 0 |
| **И3** | **Пуплев тĕрĕслĕхĕ, уçăмлăхĕ** | |
| Шухăша тĕрĕс те ăнланмалла уçса пама шкул ачи йышлă лексикăпа,  тĕрлĕ грамматика хатĕрĕсемпе усă курнă. | 2 |
| Ачан сăмах пуянлăхĕ пур, анчах пĕрешкел грамматика хатĕрĕсемпе  вĕçĕмсĕр усă курни сисĕнет. | 1 |
| Сăмах çÿпçи чухăн, пĕрешкел грамматика хатĕрĕсемпе вĕçĕмсĕр усă  курнă. | 0 |
| **Пур критерие те (И1–И3) тулли тивĕçтерсе çырнăшăн пухнă пĕтĕм балл сумми** | **6** |

Тĕрĕс çырма пĕлнине изложенипе сочинени тăрăх иккĕшне те пăхса уйрăммăн хаклаççĕ (4-мĕш хушса пани).

*2-мĕш хушса пани*

# 2-мĕш пай хуравĕсем

* 1. **мĕш пайăн** ĕçĕсене **тĕрĕс** тусан шкул ачи кашни ĕçшĕн 1-ер балл илет.

Хурав **тĕрĕс пулмасан** е **вăл пачах пулмасан** – 0 балл лартаççĕ.

|  |  |
| --- | --- |
| **Ĕç номерĕ** | **Тĕрĕс хурав** |
| 2 | 13<е>31 |
| 3 | 157<е>çак цифрăсен кирек мĕнле йĕрки |
| 4 | симĕс çулçисем |
| 5 | 13<е>31 |
| 6 | 35<е>53 |
| 7 | 3 |
| 8 | упрасси |

*1-мĕш хушса пани*

# 9.1-мĕш ĕçе хакламалли критерисем

|  |  |  |
| --- | --- | --- |
| № | **Ăслав сочинение хакламалли критерисем** | Балсем |
| **С1** | Ача çырнă ĕç сĕннĕ темăпа тÿр килни | |
| Сочинени содержанийĕ сĕннĕ темăпа тÿр килет. | 2 |
| Сочинени содержанийĕ сĕннĕ темăпа тÿр килет, анчах çырнă  текстра темăран пăрăннă 1 вырăн пур. | 1 |
| Сочинени панă темăпа тÿр килмест, е ача ĕçĕнче темăран  пăрăннă 2 е ытларах вырăн пур. | 0 |
| **С2** | **Шкул ачин шухăшĕ палăрни** | |
| Текст авторĕсен позицине йышăнса е хăй шухăшне хÿтĕлесе  шкул ачи хăйĕн позицине уçăмлă кăтартать. | 2 |
| Текст авторĕсен позицине йышăнса е хăй шухăшне хÿтĕлесе  шкул ачи хăйĕн позицине уçăмлă кăтартаймасть. | 1 |
| Вуланă тата итленĕ текстсем пирки шкул ачи хăй шухăшне каламасть е хăй позицийĕ çинчен ячĕшĕн çеç *Эпĕ авторсемпе килĕшетĕп. Эпĕ авторсемпе килĕшместĕп* йышши  предложенисем çырса çырлахать. | 0 |
| **С3** | **Сочинени пуплевĕн ăслав тĕсне тÿр килни** | |
| Сочинени пуплевĕн ăслав тĕсĕпе тÿр килет, шухăша çирĕплетме  2 (пӗр тĕслĕхне итленӗ текстран, теприне вуланӑ текстран илнĕ) аргументпа усă курнă. | 2 |
| Сочинени пуплевĕн ăслав тĕсĕпе тÿр килет, анчах 1 аргументпа  кăна усă курнă. | 1 |
| Ăслава пăхăнман текст хайланă. | 0 |
| **С4** | **Шухăш пр пĕтĕмлĕхĕ, пуплев çыхăнулăхĕ тата шухăшсене йĕркипе уçса пыни** | |
| Ĕçре шухăш туллилĕхĕ, пуплев çыхăнулăхĕ палăрать, логика  йăнăшĕсем çук; текста абзацсене пайланă чухне йăнăшсем çук. | 2 |
| Ĕçре шухăш туллилĕхĕ, пуплев çыхăнулăхĕ палăрать, анчах  логика йăнăшĕ 1 пур, тата/е абзацсем тунă чух 1 йăнăш кайнă. | 1 |
| Ĕçре шухăш çыхăнулăхĕ палăрать, анчах логика йăнăшĕ 1-рен  ытла тунă, тата/е абзацсем тунă чух 2 йăнăш кайнă. | 0 |
| **С5** | **Пуплев тĕрĕслĕхĕ, уçăмлăхĕ** | |
| Шухăша тĕрĕс те ăнланмалла уçса пама йышлă лексикăпа, тĕрлĕ  грамматика хатĕрĕпе усă курнă. | 2 |
| Ачан сăмах пуянлăхĕ пур, анчах пĕрешкел грамматика хатĕрĕпе усă  курнă. | 1 |
| Сăмах çÿпçи чухăн, пĕрешкел грамматика хатĕрĕпе вĕçĕмсĕр усă  курнă. | 0 |
| **Сочинени çырса пухнă пĕтĕм балл сумми (С1–С5 критерисемпе)** | **10** |

*2-мĕш хушса пани*

# 9.2-мĕш ĕçе хакламалли критерисем

|  |  |  |
| --- | --- | --- |
| № | **Ăслав сочинение хакламалли критерисем** | Балсем |
| **С1** | Вуланă текстра палăртнă шухăша уçса пани |  |
| Вуланă текстра палăртнă шухăша тĕрĕс уçса панă. | 2 |
| Вуланă текстра палăртнă шухăша пĕтĕмĕшле тĕрĕс уçса панă,  анчах çырнă текстра темăран пăрăннă 1 вырăн пур. | 1 |
| Вуланă текстра палăртнă шухăша тĕрĕс уçса паман, е çырнă  текстра темăран пăрăннă 2 е ытларах вырăн пур. | 0 |
| **С2** | **Шкул ачин шухăшĕ палăрни** | |
| Текст авторĕсен позицине йышăнса е хăй шухăшне хÿтĕлесе  шкул ачи хăйĕн позицине уçăмлă кăтартать. | 2 |
| Текст авторĕсен позицине йышăнса е хăй шухăшне хÿтĕлесе  шкул ачи хăйĕн позицине уçăмлă кăтартаймасть. | 1 |
| Вуланă тата итленĕ текстсем пирки шкул ачи хăй шухăшне каламасть е хăй позицийĕ çинчен ячĕшĕн çеç *Эпĕ авторсемпе килĕшетĕп. Эпĕ авторсемпе килĕшместĕп* йышши  предложенисем çырса çырлахать. | 0 |
| **С3** | **Сочинени пуплевĕн ăслав тĕсне тÿр килни** | |
| Сочинени пуплевĕн ăслав тĕсĕпе тÿр килет: текст тĕп шухăша (тезиса) пăхăнать, ку шухăша çирĕплетме вуланă текстран илнĕ  2 аргументпа усă курнă. | 2 |
| Сочинени пуплевĕн ăслав тĕсĕпе тÿр килет, анчах 1 аргументпа  кăна усă курнă. | 1 |
| Ăслава пăхăнман текст хайланă. | 0 |
| **С4** | **Шухăш пр пĕтĕмлĕхĕ, пуплев çыхăнулăхĕ тата шухăшсене йĕркипе уçса пыни** | |
| Ĕçре шухăш туллилĕхĕ, пуплев çыхăнулăхĕ палăрать, логика  йăнăшĕсем çук; текста абзацсене пайланă чухне йăнăшсем çук. | 2 |
| Ĕçре шухăш туллилĕхĕ, пуплев çыхăнулăхĕ палăрать, анчах  логика йăнăшĕ 1 пур, тата/е абзацсем тунă чух 1 йăнăш кайнă. | 1 |
| Ĕçре шухăш çыхăнулăхĕ палăрать, анчах логика йăнăшĕ 1-рен  ытла тунă, тата/е абзацсем тунă чух 2 йăнăш кайнă. | 0 |
| **С5** | **Пуплев тĕрĕслĕхĕ, уçăмлăхĕ** | |
| Шухăша тĕрĕс те ăнланмалла уçса пама йышлă лексикăпа, тĕрлĕ  грамматика хатĕрĕпе усă курнă. | 2 |
| Ачан сăмах пуянлăхĕ пур, анчах пĕрешкел грамматика хатĕрĕпе усă  курнă. | 1 |
| Сăмах çÿпçи чухăн, пĕрешкел грамматика хатĕрĕпе вĕçĕмсĕр усă  курнă. | 0 |
| **Сочинени çырса пухнă пĕтĕм балл сумми (С1–С5**  **критерисемпе)** | **10** |

*3-мĕш хушса пани*

# 9.3-мĕш ĕçе хакламалли критерисем

|  |  |  |
| --- | --- | --- |
| № | **Ăслав сочинение хакламалли критерисем** | Балсем |
| **С1** | Сăмах пĕлтерĕшне ăнлантарса пани | |
| Ача сăмахăн определенине çырнă, пĕлтерĕшне ăнлантарса панă. | 2 |
| Ача сăмахăн определенине çырнă, анчах пĕлтерĕшне ăнлантарса  паман. | 1 |
| Ача сăмахăн определенине тĕрĕс çырман е пĕлтерĕшне ăнлантарса  паман. | 0 |
| **С2** | **Шкул ачин шухăшĕ палăрни** | |
| Текст авторĕсен позицине йышăнса е хăй шухăшне хÿтĕлесе  шкул ачи хăйĕн позицине уçăмлă кăтартать. | 2 |
| Текст авторĕсен позицине йышăнса е хăй шухăшне хÿтĕлесе  шкул ачи хăйĕн позицине уçăмлă кăтартаймасть. | 1 |
| Вуланă тата итленĕ текстсем пирки шкул ачи хăй шухăшне каламасть е хăй позицийĕ çинчен ячĕшĕн çеç *Эпĕ авторсемпе килĕшетĕп. Эпĕ авторсемпе килĕшместĕп* йышши  предложенисем çырса çырлахать. | 0 |
| **С3** | **Сочинени пуплевĕн ăслав тĕсне тÿр килни** | |
| Сочинени пуплевĕн ăслав тĕсĕпе тÿр килет: текст тĕп шухăша (тезиса) пăхăнать, ку шухăша çирĕплетме 2 (пӗр тĕслĕхне вуланă текстран, теприне пурнăç опытĕнчен илнĕ) аргументпа  усă курнă. | 2 |
| Сочинени пуплевĕн ăслав тĕсĕпе тÿр килет, анчах 1 аргументпа  кăна усă курнă. | 1 |
| Ăслава пăхăнман текст хайланă. | 0 |
| **С4** | **Шухăш пр пĕтĕмлĕхĕ, пуплев çыхăнулăхĕ тата шухăшсене йĕркипе уçса пыни** | |
| Ĕçре шухăш туллилĕхĕ, пуплев çыхăнулăхĕ палăрать, логика  йăнăшĕсем çук; текста абзацсене пайланă чухне йăнăшсем çук. | 2 |
| Ĕçре шухăш туллилĕхĕ, пуплев çыхăнулăхĕ палăрать, анчах  логика йăнăшĕ 1 пур, тата/е абзацсем тунă чух 1 йăнăш кайнă. | 1 |
| Ĕçре шухăш çыхăнулăхĕ палăрать, анчах логика йăнăшĕ 1-рен  ытла тунă, тата/е абзацсем тунă чух 2 йăнăш кайнă. | 0 |
| **С5** | **Пуплев тĕрĕслĕхĕ, уçăмлăхĕ** | |
| Шухăша тĕрĕс те ăнланмалла уçса пама йышлă лексикăпа, тĕрлĕ  грамматика хатĕрĕпе усă курнă. | 2 |
| Ачан сăмах пуянлăхĕ пур, анчах пĕрешкел грамматика хатĕрĕпе усă  курнă. | 1 |
| Сăмах çÿпçи чухăн, пĕрешкел грамматика хатĕрĕпе вĕçĕмсĕр усă  курнă. | 0 |
| **Сочинени çырса пухнă пĕтĕм балл сумми (С1–С5 критерисемпе)** | **10** |

*4-мĕш хушса пани*

# Тĕрĕс çырма пĕлнине хакламалли критерисем

Тĕрĕс çырма пĕлнине изложенипе сочинени тăрăх иккĕшне те пăхса уйрăммăн хаклаççĕ. Паллах, пысăк, пĕчĕк тата пĕрешкел йăнăшсене (халь усă куракан хаклав виçисене тĕпе хурса) шута илмелле.

|  |  |  |
| --- | --- | --- |
| **№** | **Тĕрĕс çырма пĕлнине хакламалли критерисем** | **Балсем** |
| **Г1** | ***Орфографи нормисене пăхăнни*** | |
| Орфографи йăнăшĕсем çук, е 1-2 йăнăш пур | 2 |
| 3-4 йăнăш пур | 1 |
| 5 е ытларах йăнăш пур | 0 |
| **Г2** | ***Пунктуаци нормисене пăхăнни*** | |
| Пунктуаци йăнăшĕсем çук, е 1-2 йăнăш пур | 2 |
| 3-4 йăнăш пур | 1 |
| 5 е ытларах йăнăш пур | 0 |
| **Г3** | ***Грамматика нормисене пăхăнни*** | |
| Грамматика йăнăшĕсем çук, е 1-2 йăнăш пур | 2 |
| 3-4 йăнăш пур | 1 |
| 5 е ытларах йăнăш пур | 0 |
| **Г4** | ***Пуплев нормисене тытса пыни*** | |
| Пуплев йăнăшĕсем çук, е 1-2 йăнăш пур | 2 |
| 3-4 йăнăш пур | 1 |
| 5 е ытларах йăнăш пур | 0 |
| **Ф1** | ***Факт тĕлĕшĕнчен тĕрĕс çырни*** | |
| Факт йăнăшĕсем çук | 2 |
| 1 йăнăш пур | 1 |
| 2 е ытларах йăнăш пур | 0 |
| **Изложенипе сочинени çырса пухнă пĕтĕм балл сумми (Г1–Г4, Ф1**  **критерисемпе)** | | **10** |

Тĕрĕс çырма пĕлнине хакланă чухне (ГК1–ГК4) **изложенипе сочинени калăпăшне** шута илес пулать. 7-мĕш таблицăра кăтартнă нормăсемпе изложенипе сочиненире усă курнă сăмахсен пĕтĕм йышĕ сахалтан та 140 пулсан хакламалла. Изложенипе сочиненири сăмахсен пĕтĕм йышĕ 70-139 пулсан – кашни критерипе 1-ер балран ытларах лартма юрамасть.

Изложенипе сочиненири сăмахсен пĕтĕм йышĕ 70-139 пулсан **1 балл**

лартма çак условисем кирлĕ:

Г1 – орфографи йăнăшĕсем çук (е 1 пĕчĕк йăнăш пур); Г2 – пунктуаци йăнăшĕсем çук (е 1 пĕчĕк йăнăш пур); Г3 – грамматика йăнăшĕсем çук;

Г4 – пуплев йăнăшĕсем çук.

Изложенипе сочиненири сăмахсен пĕтĕм йышĕ 70-тен сахалтарах пулсан

* ĕçе туман тесе йышăнаççĕ, 0 балл лартса хаклаççĕ.

Ача изложение е сочинение çырман пулсан çакăн пек хакламалла:

– изложенипе сочиненири сăмахсен пĕтĕм йышĕ 140 сăмахран сахал пулмасан Г1–Г4 критерисем тăрăх 7-мĕш таблицăра кăтартнă нормăсемпе хакламалла;

* + изложенипе сочиненири сăмахсен пĕтĕм йышĕ 70-139 пулсан – Г1–Г4 критерисем тăрăх 1-ер балран ытларах лартма юрамасть;
  + изложенипе сочиненири сăмахсен пĕтĕм йышĕ 70-тен сахалтарах пулсан – ĕçе 0 балл лартса хаклаççĕ.

Кашни критерипе **чи пысăк балл** илсен – экзамен ĕçĕшĕн 9-мĕш класс ачи **пĕтĕмпе 33 балл** пухĕ.